**Προϋποθέσεις διατήρησης ανεργίας σπουδαστών ΣΑΕΚ**

Σύμφωνα με τις νέες ρυθμίσεις του άρθρου 34 του νόμου 4554/2018 οι εγγεγραμμένοι άνεργοι που επιθυμούν να συμμετάσχουν σε προγράμματα εκπαίδευσης ή επαγγελματικής κατάρτισης μπορούν να διατηρήσουν την ιδιότητα του ανέργου και να λαμβάνουν το επίδομα τακτικής ανεργίας που πιθανά δικαιούνται εφόσον πληρούν σωρευτικά τις εξής προϋποθέσεις:

1. Να είναι εγγεγραμμένοι στα μητρώα ανέργων τουλάχιστον για τέσσερις (4) μήνες αθροιστικά κατά το τελευταίο δωδεκάμηνο πριν την έναρξη του προγράμματος,
2. Να δηλώσουν τα στοιχεία του προγράμματος αυτού στον ΟΑΕΔ το αργότερο εντός δέκα (10) ημερών μετά την πρώτη ανανέωση του δελτίου ανεργίας από την έναρξη του προγράμματος ή κατά την πρώτη μετά την έναρξη του προγράμματος αυτοπρόσωπη παρουσία τους στην αρμόδια Υπηρεσία ΚΠΑ2 και
3. Να έχουν παρέλθει τουλάχιστον δύο (2) ημερολογιακά έτη από το πέρας τυχόν προηγούμενης συμμετοχής τους σε πρόγραμμα εκπαίδευσης ή επαγγελματικής κατάρτισης.

Οι άνεργοι που δεν πληρούν τις αναφερόμενες προϋποθέσεις διαγράφονται για όσο χρόνο διαρκεί το πρόγραμμα και έχουν δικαίωμα επανεγγραφής στο μητρώο ανέργων με την ολοκλήρωση του προγράμματος.

Σύμφωνα με τις μεταβατικές διατάξεις του άρθρου 34 του 4554/2018 καλούνται όσοι συμμετείχαν ή συμμετέχουν σε προγράμματα κατάρτισης και είχαν διαγραφεί από το μητρώο ανέργων, επειδή:

- δεν είχαν δηλώσει το πρόγραμμα στον ΟΑΕΔ με υπεύθυνη δήλωση πριν την έναρξη του προγράμματος (όπως όφειλαν σύμφωνα το άρθρο 56, παρ. 2, περ. β’, του νόμου 4430/2016) ή

- δεν διατηρούσαν τετράμηνη συνεχόμενη ανεργία πριν την έναρξη της κατάρτισης (όπως όριζε το άρθρο 56, παρ. 2, περ. α’, του ν 4430/2016) αλλά ήταν εγγεγραμμένοι τουλάχιστον για τέσσερις μήνες (αθροιστικά) κατά το τελευταίο δωδεκάμηνο πριν την έναρξη του προγράμματος, θα πρέπει να προσέλθουν στον ΟΑΕΔ από 18/07/2018 έως 15/10/2018 και να υποβάλουν αίτηση αποκατάστασης της συνέχειας της ανεργίας τους από την ανωτέρω διαγραφή καθώς και την καταβολή τυχόν επιδόματος ανεργίας που δικαιούνται.

Εξυπακούεται ότι και στις δυο περιπτώσεις τηρείται η προϋπόθεση γ’, δηλαδή «έχουν παρέλθει τουλάχιστον δύο (2) ημερολογιακά έτη από το πέρας τυχόν προηγούμενης συμμετοχής τους σε πρόγραμμα εκπαίδευσης ή επαγγελματικής κατάρτισης».